รัฐบาล ส่งมอบเงินช่วยเหลือเยียวยาผู้ได้รับผลกระทบจากเหตุการณ์ที่จังหวัดนครราชสีมาแล้ว เตรียมมอบให้แก่ญาติผุ้เสียชีวิตต่อไป
รัฐบาล ส่งมอบเงินช่วยเหลือเยียวยาผู้ได้รับผลกระทบจากเหตุการณ์ที่จังหวัดนครราชสีมาแล้ว เตรียมมอบให้แก่ญาติผู้เสียชีวิตต่อไปนายธีรภัทร ประยูรสิทธิ ปลัดประจำสำนักนายกรัฐมนตรี เปิดเผยว่า รัฐบาลได้ส่งมอบเงินช่วยเหลือเยียวยาผู้ได้รับผลกระทบจากเหตุการณ์ที่จังหวัดนครราชสีมา ในส่วนของกองทุนประสบสาธารณภัย สำนักปลัดสำนักนายกรัฐมนตรี กรณีผู้เสียชีวิต 27 ราย และผู้ได้รับบาดเจ็บ จำนวน 57 ราย ไม่รวมคู่กรณี 1 ราย ที่ยังอยู่ระหว่างขั้นตอนการสืบสวนสอบสวน โดยเงินทั้งหมดโอนไปยังผู้ว่าราชการจังหวัดนครราชสีมาแล้ว เพื่อให้จัดสรรแก่ผู้ได้รับผลกระทบต่อไป และในวันพรุ่งนี้ 19 กุมภาพันธ์ 2563 พลเอก ประยุทธ์ จันทร์โอชา นายกรัฐมนตรี เดินทางไปมอบเงินแก่ญาติผู้เสียชีวิตทั้ง 27 ราย ด้วยตนเองนอกจากนี้ กระทรวงการคลัง ร่วมกับธนาคารในสังกัดร่วมกันบริจาคเงินช่วยเหลือเยียวยาผู้ได้รับผลกระทบจากเหตุที่จังหวัดนครราชสีมา รวม 12 ล้านบาท แบ่งเป็น ธนาคารกรุงไทย 4 ล้านบาท ธนาคารออมสิน 3 ล้านบาท ธนาคารเพื่อการเกษตรและสหกรณ์การเกษตร 3 ล้านบาท และธนาคารอาคารสงเคราะห์ จำนวน 2 ล้านบาท โดยทั้งหมดจะนำเข้ากองทุนของรัฐบาลต่อไป